Ժաննա Զուրաբյան

Ժաննա Պետրոսի Զուրաբյան (), հայ երաժշտագետ։ Հայաստանի կոմպոզիտորների միության (1981) և վարչության անդամ։ Երևանի Կոմիտասի անվան պետական կոնսերվատորիայի պրոֆեսոր։ Հայաստանի Հանրապետության արվեստի վաստակավոր գործիչ (2019)։

Կենսագրություն 
Ժաննա Զուրաբյանը ծնվել է 1941 թվականի օգոստոսի 30-ին, Կիրովական քաղաքում։ 1966 թվականին ավարտել է Երևանի Կոմիտասի անվան պետական կոնսերվատորիայի երաժշտագիտության բաժինը (Ա. Բարսամյանի դասարան)։ 1984 թվականին Կիևի Մ. Ռիլսկու անվան ինստիտուտում պաշտպանել է թեկնածուական ատենախոսություն՝ «Թեմատիզմի ազգային ինքնատիպությունը հայ սիմֆոնիկ երաժշտության մեջ» թեմայով։ 2014 թվականին ՀՀ ԳԱԱ արվեստի ինստիտուտում պաշտպանել է դոկտորական ատենախոսություն՝ «Ազգային մոնոդիայի ստեղծագործական վերադրսևորումները հայ կոմպոզիտորների գործիքային ստեղծագործություններում» թեմայով։

1963-1980 թվականներին Երևանի Սայաթ-Նովայի անվան երաժշտական դպրոցում դասավանդել է երաժշտա-տեսական առարկաներ, 1982-1991 թվականներին ղեկավարել է Հայաստանի կոմպոզիտորների միության երաժշտագիտական սեկցիան։ 1970 թվականից դասավանդում է Երևանի Կոմիտասի անվան պետական կոնսերվատորիայի երաժշտության պատմության ամբիոնում, 1992 թվականից վարում է Երևանի Կոմիտասի անվան պետական կոնսերվատորիայի գիտական քարտուղարի պաշտոնը։

Անդամակցություն 
 ՀՀ մշակույթի նախարարության գեղարվեստական խորհրդի անդամ
 Հայֆիլհարմոնիայի գեղարվեստական խորհրդի անդամ
 ՀՀ Ռադիո-հեռուստատեսության գեղարվեստական խորհրդի անդամ
 ՀՀ վարչապետին կից կանանց հանրային խորհրդի անդամ
 ՀՀ նախագահի կողմից տրվող Պետական մրցանակի մրցութային հանձնաժողովի անդամ
 ՀՀ ԳԱԱ արվեստի ինստիտուտում գործող ՀՀ ԲՈՀ-ի 016 արվեստագիտության խորհրդի անդամ (2014)

Մենագրություններ 
 «Ալ. Աճեմյան», «Արճեշ» հրատարակչություն, Երևան, 1997։
 «Ազգային ինտոնացիոն ակունքները հայ սիմֆոնիկ երաժշտության թեմատիզմում», «Կոմիտաս» հրատարակչություն, Երևան, 2002 (ռուսերեն)
 «Երաժշտության աշխարհում» գիրք II, Հայկական օպերա, համահեղինակ՝ Ռ. Եսայան, «Արևիկ» հրատարակչություն, Երևան, 2006։
 «Մոնոդիան հայ կոմպոզիտորների գործիքային ստեղծագործություններում» – Երևան, 2014, ՀՀ «Գիտություն» հրատարակչություն։

Պարգևներ, կոչումներ 
 ԵՊԿ դոցենտ, 1988
 ԵՊԿ պրոֆեսոր, 1996
 Ամերիկյան կենսագրական ինստիտուտի (ABI) տնօրենների խորհրդի, խմբագիրների կառավարման խորհրդի և հրատարակչությունների խորհրդի որոշմամբ շնորհվել է «Խորհրդատուների պատվավոր անդամի կոչում», 2002
 Մովսես Խորենացու մեդալ, 2013
Հայաստանի Հանրապետության արվեստի վաստակավոր գործիչ, 2019

Ծանոթագրություններ

Արտաքին հղումներ 
 Ազգային երգի ակունքները. Ժաննա Զուրաբյան

Հայ երաժշտագետներ
Երևանի Կոմիտասի անվան պետական կոնսերվատորիայի շրջանավարտներ
Մովսես Խորենացու մեդալակիրներ
ՀՀ արվեստի վաստակավոր գործիչներ
Հայաստանի կոմպոզիտորների և երաժշտագետների միության անդամներ